T.AVA12 - “Tei hea roa tō’u ti’aturira’a”
Mai te manu pererau-‘ore
Te rere māruhi ra vau
Nō te haere ānei i hea ?
‘Aore ho’i haere’a
‘Aore ato’a ho’i e taura’a
Mai te tumu rā’au a’a-‘ore
Te tuputupu māruhi ra vau
Nō te hōro’a ānei te aha?
‘Aore ho’i papa
‘Aore ato’a ho’i e tā’amura’a
Mai te va’a ama-‘ore
Te tere māruhi ra vau
Nō te hano ānei i hea?
Aore ho’i ‘avei’a
Aore ato’a ho’i e tāpaera’a
Mai te rā ‘anapa ‘ore
Te ‘ana’ana māruhi ra vau
Nō te tūrama ānei te aha ?
‘Aore ho’i ahu
‘Aore ato’a ho’i e mārama
Mai te peu ‘aore e ti’aturira’a
E’ore tō’u nā pererau e māhora
E’ore tō’u a’a e tupu
E’ore tō’u ama e ti’a
E’ore tō’u ‘anapa e ho’a
‘Ia pūhi te mata’i o te māramarama nō te ha’atea i te ata o te ta’a-‘ore !
‘Ia rere au i ni’a i te ra’i
‘Ia ha’a-a’a vau ‘iā’u I ni’a I te henua
‘Ia hano vau nā ni’a i te moana
‘Ia tūrama au I te ao

E puna vai ora te ti’aturira’a
Nō te ta’ata te po’ihā nei i te heheu ‘o vai mau ‘ōia
Puna vai ora nō te ha’aora i te ‘ōvere
Puna vai ora nō te ha’aora I te ‘ā’au
‘Ia ‘ore ‘ia topa I roto I te rua o te mo’e
E haru te mo‘e ‘ia ‘oe 
Mai te peu e huri tua ‘oe i tō ‘oe iho
Iho tumu mā’ohi tei ‘atu’atuhia e tō mau tupuna
Mā te ti’aturi ē e vai māite i roto i te he’era’a o te tau
Mai te peu mai te tau ‘āu’iu’i mai taua iho i te taera’a mai
E mana ‘ia tōna nō te ora ha’ahou atu ā e’ere ānei ?
‘Āre’a rā ‘aita te tau e tia’i mai
Te tūoro nei ‘ōia no te ha’aara ē
« ‘A mau ! ‘a mau I te taura ‘aha tei hirohia e tō mau tupuna
I teie nei nā ‘oe teie taura e hiro ha’avī ‘ia ‘ore ‘ōia e matara
‘Ia ‘ore ‘ōia e mōrohi”
Te muhumuhu nei te taura ‘aha I tō’u mau ‘ā’ai 
Nō te fa’atūtū i tō’u vārua-‘imi-iho
Vārua ha’aorahia e te ti’aturi
I vārua-ha’a-iho ‘ia I teie mahana
Ti’aturi I tō’u tupuna
Ti’aturi I tō’u nā metua
Terā te pū o tō’u puai

‘Āre’a rā nō te mea ē ‘ua reva tō’u metua tane
Mohimohi atura tō’u vārua-ha’a-iho
‘Ua haere ‘ōia nā te moana nō te tahi hanora’a ātea
‘Aita e roa’a ia’u i te ha’aho’i mai
‘Ua reva ato’a ānei tō’u ti’aturira’a?
‘Āuee… nā te mau ‘are e tāmā i tō’u ‘oto
Nō te ha’atea I te hepohepo o tō’u ‘ā’au
‘Ia nui ha’ahou atu ā tō’u ti’aturi
‘Ia ‘ore au ‘ia hati i mua i te heva 
‘Ia ore tō’u ti’aturi ‘ia pau
E tama noa ho’i au nō teie u’i
Teie u’i māhe’ahe’a 
Nō te mea ra e tama ha’a-‘aihia vau i te ti’aturi nā tō’u nā metua, 
E vai noa teie taura ‘aha i roto i te tau e a muri noa atu.

